Birthe Rønn Hornbech (V), 2008-05-16:
Heller ikke dette beslutningsforslag kan regeringen støtte.
Det lyder jo godt, at formålet er større retssikkerhed.
Det lyder jo altid som sød musik i de flestes ører, men spørgsmålet er, om man opnår større retssikkerhed med dette.
Man kan også spørge, om ikke den retssikkerhed, der er i dag, er tilstrækkelig - om det netop ikke er en sagsbehandling, som også forslagsstillerne har accepteret i årevis.
Det, det drejer sig om, er, at man nu vil oprette et uafhængigt klagenævn, som nærmest skal være en domstolslignende myndighed i familiesammenføringssager.
Det er jo Flygtningenævnet, der åbenbart er modellen for det her, og også denne sag har vi diskuteret før her i Folketinget, og regeringen har ikke ændret opfattelse.
Det er jo sådan, at familiesammenføringssagerne i dag behandles af Udlændingeservice.
Så er der klageadgang til Integrationsministeriet, og det ligger jo sådan, at både styrelsen og ministeriet selvfølgelig skal sagsbehandle efter de grundlæggende og gode regler, som vi jo har, og som er nedfældet i forvaltningsloven og andre love, både om selve processen, aktindsigt, høring og begrundelse osv., og endelig har Ombudsmanden også en vis mulighed for at se på sagerne.
Det, der jo også er afgørende i den almindelige forvaltning i Danmark, er jo, at i det omfang sagerne afgøres administrativt, står ministeren under parlamentarisk ansvar, står altså i princippet til ansvar for Folketinget helt ned i den enkelte sag.
Hvad ville der ske, hvis vi i stedet for ændrede det, sådan som det blev med Flygtningenævnet?
Ja, så skal folketingsmedlemmerne jo i hvert fald blande sig endnu mere udenom, end de gør i dag, for så er det klart, at så er det som i flygtningesager, og så må man henvise til, at det er nævnet, der har det sidste ord.
Så kan politikerne og pressen ikke blande sig.
Man kan jo så også spørge: Får man bedre besked og mere åbenhed og gennemsigtighed ved at få et nævn til at se på sagerne?
Det mener jeg egentlig ikke.
Nu ved jeg ikke, om forslagsstillerne har prøvet at gå ind på ministeriets hjemmeside - Udlændingeservices hjemmeside, altså den hjemmeside, der hedder www.nyidanmark.dk - og jeg ved ikke, om man har læst alle de papirer, der igennem årene, i hvert fald efter at denne regering er tiltrådt, er tilflydt udvalget i form af praksisnotater osv.
Man har en meget god mulighed for parlamentarisk at følge op på og kontrollere, om ministeren nu også gør det, som Folketinget har forudsat.
Man kunne også spørge, hvordan det mon ville gå med sagsbehandlingstiden, hvis man oprettede et sådant nævn.
Jeg er ikke i tvivl om, at sagerne ville tage meget længere tid.
Endelig kunne man også spørge: Hvordan med økonomien?
Det hører jo til det prærogativ, som en opposition har, så det behøver man ikke at regne på, men de penge skulle naturligvis også findes, og vi har jo et finanslovforlig også med forslagsstillerne. Så der er mange grunde til at være imod dette forslag.
Men det er da klart, at hvis forslagsstillerne har et meget bedre forslag til, f.eks. hvordan man udformer hjemmesiden, så vil vi da selvfølgelig gerne høre, om der er nogle gode ideer, men det forudsætter, at man så virkelig kan den hjemmeside forfra og bagfra, inden man kommer til mig, for så vil man nemlig have opdaget, hvor stor mulighed der er for på vores hjemmeside at finde ud af, hvordan sagerne - i anonymiseret udgave naturligvis - afgøres, hvordan praksis er, og hvordan ministeriet og ministeren kort sagt administrerer efter de love, Folketinget har givet.